מתי כדאי להתקין ברז בתוך הקיר ומתי על גבי משטח העבודה? למי מתאים ראש גשם לאמבטיה וכיצד להתאים את הברזים בבית לעיצוב ולנוחיות השימוש? אתר "המקצוענים" עם העצות
מורן רגבפורסם: 23.11.17 , 11:07
כאשר אתם נמצאים בשלבי שיפוץ, בשלב מסוים תידרשו לבחור ברזים לכיורים במטבח ובחדר הרחצה, וכן למקלחון ולאמבטיה. ישנם סוגי ברזים שיחייבו תכנון מוקדם, ישפיעו על השיפוץ בשלב מוקדם יחסית, ולא יתאפשרו להוספה בשלב גמר הבנייה. לפני שאתם יוצאים לחנויות לכלים סניטריים, הנה כמה דברים שכדאי לדעת מראש: על עיצוב, נוחות שימוש ותחזוקה.
ברז למטבח: שיהיה נשלף ונוח לשימוש
"בבחירת ברז למטבח יש להתחשב בשני שיקולים עיקריים: פונקציונליות והתאמה לסגנון העיצוב בחלל", אומרים במוקד השירות של אתר "המקצוענים". "היות והמטבח הוא חלל מרכזי אשר לרוב קרוב מאוד לחדר האירוח, לנראות שלו יש משמעות רבה יותר בימינו".
"ברז נחושת, יתאים למטבח בסגנון כפרי, למשל", אומרת טלי בציר, מאורגל, נציגת Grohe בישראל. "אם המטבח מודרני, ניתן יהיה לשלב בו ברז שחור או ברז בצבע בולט כלשהו. כדי להחליף גוון בקלות ולשדרג את המטבח לעתים קרובות, ניתן להשתמש בברזים בהם הגומייה העוטפת את הברז ניתנת להחלפה".
ישנם ברזים שונים המתאימים למטרות שימוש שונות. "למשל, ישנם ברזים בעלי שני מצבים: האחד רגיל והשני המספק זרימת מים חזקה במיוחד לשטיפת ירקות או פסטה", אומרת בציר. "כמו כן, ישנם ברזים המתאימים למים מזוקקים או ברזים המספקים מים מוגזים, ואשר חוסכים את הצורך ברכישת מכשירים ייעודיים לסינון מים או להכנת סודה לשתייה.
"הפרמטר המומלץ ביותר במטבח הוא שלברז יהיה מנגנון שיאפשר לשלוף אותו, על מנת שניתן יהיה לנקות את הכיור ואת משטח השיש בקלות רבה יותר".
כיצד מומלץ לנקות את הברז? בציר: "מומלץ להסתפק בניקוי הברז בחומץ, שגם מנקה אותו ביסודיות וגם מותיר אותו מבריק. עדיף להימנע משימוש במסירי אבנית למיניהם או בכל חומר המכיל חומצות, שכן אלו מסירים את הברק מהברז. יש להקפיד לנקות גם את פיית הברז מדי פעם. יש לשלוף את הפייה ולהשרות אותה בחומץ".
ברז לכיור האמבטיה: להתאים למבנה הכיור כדי למנוע מהמים להשפריץ
את הברז מומלץ לבחור לאחר בחירת הכיור, ולהתחשב בגודל הכיור ובעיצוב שלו. בציר: "אין לבחור ברז גבוה לכיור קטן וצר, שכן המים ישפריצו לכל עבר. שני סוגי הברזים העיקריים שקיימים הם ברזי קיר (שממוקמים בתוך הקיר בצורה אינטגרלית) וברזי פרח (נמוכים או גבוהים, אשר יוצאים ממשטח השיש שליד הכיור)".
"לכיור הממוקם בצורה אינטגרלית בתוך משטח השיש או לכיור המונח על גבי השיש מומלץ להתאים ברז קיר", אומרת בציר. "זאת, מפני שברז היוצא מהמשטח יהיה פחות פרקטי, והמשטח שעליו מונח הברז יישאר תמיד רטוב. אם הברז יהיה על הקיר, המים יזרמו ישירות לתוך הכיור ויותירו את המשטח יבש ונקי. לעומת זאת, לכיורים רגילים, מומלץ לשלב ברז פרח גבוה, בייחוד אם הכיור בשימוש ילדים, שכן ברז גבוה יקל עליהם יותר במשימות היומיות של צחצוח שיניים, שטיפת פנים וכו'.
"בשונה מברזי הכיור בחדר האמבטיה, דווקא בכיור בחדר השירותים ניתן 'להתפרע' יותר מבחינת העיצוב, כדאי לבחור בברז בעל נוכחות שיותיר רושם על האורחים. זכרו שברזים בשירותי אורחים אינם בשימוש יומיומי כשאר הברזים בבית, ולכן במקרה זה הדגש הוא יותר על העיצוב ופחות על הפונקציונליות שלו".
אין לכם זרם מים חזר בדירה? אולי עדיף לוותר על ראש גשם(צילום: shutterstock)
ברז לאמבטיה: לא להסתפק במזלף אלא להתקין גם ראש טוש
כיום השימוש העיקרי הוא במערכת אינטרפוץ המשלבת את יציאת המים החמים והקרים. בציר: "מערכת זו, חוסכת את הצורך בהתקנת סוללה חיצונית ומפנה מקום לרחצה נוחה יותר תוך שמירה על מראה אסתטי ומעוצב. אם קיימת אמבטיה אחת לשימוש בני הבית, מומלץ לא להסתפק רק במזלף, אלא לשלב בה גם ראש טוש שיאפשר רחצה נוחה ומהירה יותר, ויגרום לפחות מים להשפריץ החוצה".
לדבריה, "אם בחרתם באמבטיה שאינה מחוברת לקירות חדר הרחצה, אלא עומדת בפני עצמה (אמבטיית 'פרי סטנדינג'), מומלץ מאוד להימנע ממיקום ברז חיצוני ברצפה, שאמנם יעניק מראה עוצר נשימה, אך יהיה הרבה פחות פרקטי ויגרום למים להיקוות על הרצפה בסביבת האמבטיה. לאמבטיות מסוג זה מומלץ להתקין את הברז ישירות על האמבט".
ברז למקלחון: ראש גשם יתאים רק בבית עם זרם מים חזק
אחד הטרנדים הקיימים כיום במקלחונים הוא 'ראש גשם'. אולם, לא בכל מקרה תצליחו ליהנות ממקלחת חמה עם זרם מים משמעותי המאפשר שימוש בו. לכן, "לפני בחירת ראש הגשם, יש להתייעץ עם אינסטלטור ולבדוק את לחצי המים בבית. בחירת ראש גשם מדגם גדול, מחייב לחץ מים בהתאם", ממליצים במוקד השירות.
בציר: "קיימים כיום בשוק ראשי גשם צמודי תקרה, אשר משדרגים משמעותית את עיצוב המקלחון, אך הרבה פחות פרקטיים. במידה של פיצוץ בצינור, יש לפתוח את כל התקרה על מנת לתקן את התקלה. בנוסף, הם מאוד קשים לניקוי תקופתי והרבה פחות מומלצים מטעמי תחזוקה".
מהו המזלף המומלץ למקלחון? בציר: "קיימת אפשרות לבחור מזלף 'אינטרפוץ 4 דרך', או שני מזלפי 'אינטרפוץ 3 דרך', אשר ימוקמו אחד ליד השני. בכך, נמנע משימוש באותו כפתור לחיצה שמעביר את המים מהאינטרפוץ למזלף, ואשר נוטה להתקלקל בשלב מסוים. באשר לסוג המזלף, הרי שקיימים מזלפים בסגנון 'רמקול' בעלי מצב אחד, ומזלפים אשר מחליפים מצבים ומאפשרים ליהנות מחוויית רחצה משתנה, בהתאם לזרם המועדף על כל אחד מדיירי הבית המשתמשים בו".
כל התגובות לכתבה "מדריך: כך תבחרו ברזים לבית"